钦定古今图书集成/明伦汇编/官常典/第718卷 > 骨仪
## 钦定古今图书集成/明伦汇编/官常典/第718卷 > 骨仪

按《隋书》本传：“仪，京兆长安人也。性刚鲠，有不可夺之
志。开皇初，为侍御史，处法平当，不为势利所回。炀帝
嗣位，迁尚书右司郎。于时朝政渐乱，浊货公行，凡当
枢要之职，无问贵贱，并家累金宝。天下士大夫莫不
变节，而仪励志守常，介然独立。帝嘉其清苦，超拜京
兆郡丞，公方弥著。时刑部尚书卫元兼领京兆内史”，
颇行诡道，辄为仪所执，正元虽不便之，不能伤也。及
义兵至，而元恐祸及己，遂称老病，无所干预。仪与世
师同心叶契，父子并诛，其后遂绝。